b'\n_START_ARTICLE_\nOgljikova skupina\n_START_SECTION_\nZgodovina\n_START_PARAGRAPH_\nOgljik, kositer in svinec so elementi, katere so poleg \xc5\xbevepla, \xc5\xbeeleza, bakra, \xc5\xbeivega srebra, srebra in zlata poznali \xc5\xbee v antiki. _NEWLINE_Ogljik je element, ki ga je odkril \xc5\xbee pra\xc4\x8dlovek, ki je prvi\xc4\x8d uporabil oglje s svojega ognji\xc5\xa1\xc4\x8da. Sodobna kemija ogljika se je za\xc4\x8dela razvijati z uporabo goriv premoga, nafte in zemeljskega plina in razvojem organskih sintez. Obe podro\xc4\x8dji sta se za\xc4\x8deli intenzivno razvijati v 1800. letih._NEWLINE_Silicij v ne\xc4\x8disti obliki so poznali \xc5\xbee leta 1811, \xc4\x8disti amorfni elementarni silicij pa je prvi pridobil \xc5\xa1vedski kemik J\xc3\xb6ns Jacob Berzelius leta 1824. Kristalini\xc4\x8dni elementarni silicij so pridobili \xc5\xa1ele leta 1854 z elektrolizo. Silicijev dioksid v kristalni obliki (kamena strela) so poznali \xc5\xbee v preddinasti\xc4\x8dnem Egiptu, kjer so iz njega so izdelovali nakit in drobne okrasne predmete. Poznali so ga tudi Kitajci in verjetno mnogi drugi narodi. Izdelovanje stekla, ki vsebuje tudi silicijev dioksid, so poznali Egip\xc4\x8dani \xc5\xbee v zgodnjih 1500. letih pred na\xc5\xa1im \xc5\xa1tetjem in Feni\xc4\x8dani. Mnoge naravne silikate so uporabljali \xc5\xbee najstarej\xc5\xa1i narodi za izdelavo raznih malt v gradbeni\xc5\xa1tvu._NEWLINE_ZANIMIVOSTI:_NEWLINE_Germanij je eden od treh elementov, katerega obstoj je leta 1871 predvidel ruski kemik Dimitrij Mendelejev, ko je objavil svoj prvi periodni sistem elementov. Odkrili so ga leta 1886 v enem od takrat odkritih mineralov._NEWLINE_Kositer so odkrili \xc5\xbee v davni zgodovini. Izgleda, da so bron, zlitino kositra in bakra, uporabljali \xc5\xbee v prazgodovini \xc5\xa1e preden so oba elementa izolirali v \xc4\x8disti obliki. Broni so bili poznani v zgodnji Mezopotamiji, dolini Inda, Egiptu, Kreti, Izraelu in Peruju. Ve\xc4\x8dina kositra, ki so ga uporabili v Mezopotamiji, je izvirala z oto\xc4\x8dja Scilly in polotoka Cornwall na Britanskem oto\xc4\x8dju, kjer so ga kopali \xc5\xbee v letih 300-200 pred n. \xc5\xa1t.. V Ju\xc5\xbeni Ameriki so imeli Inki in Azteki rudnike kositra \xc5\xbee pred prihodom \xc5\xa0pancev._NEWLINE_Svinec se omenja \xc5\xbee v zgodnjih bibli\xc4\x8dnih spisih. Babilonci so uporabljali svin\xc4\x8dene plo\xc5\xa1\xc4\x8de za pisanje. Rimljani so ga uporabljali za pisalne plo\xc5\xa1\xc4\x8dice, vodovodne cevi, kovance in celo za kuhinjsko posodo. Posledice njegove rabe v kuhinji so bile zastrupitve, ki so jih prepoznali v \xc4\x8dasu Julija Cezarja. Beli svinec ((PbCO\xe2\x82\x83)\xe2\x82\x82\xc2\xb7Pb(OH)\xe2\x82\x82) so uporabljali \xc5\xbee okrog leta 200 pred n. \xc5\xa1t. kot dekorativen bel pigment.\n_START_SECTION_\nLastnosti\n_START_PARAGRAPH_\nElementi iz ogljikove skupine imajo zelo razli\xc4\x8dne kemijske in fizikalne lastnosti. Prvi element v skupini, ogljik, je nekovina, silicij in germanij sta polkovini, vsi naslednji elementi pa so kovine.'